text: 17-årig død i ulykke på Lillebæltsbro
  06 oktober 2019 kl. 06.51
  17-årig mistede livet, og 19-årig blev kvæstet, da de væltede på knallert. Ingen af dem brugte styrthjelm. 
  En 17-årig dreng mistede livet, og en 19-årig mand blev alvorligt kvæstet, da de natten til søndag kørte galt på den gamle Lillebæltsbro.
  Det oplyser Fyns Politi.
  Ulykken skete, da de to unge på samme knallert kørte i retning mod Jylland.
  - På broen rammer de den høje kantsten mellem vejbanen og fortovet, fortæller politiets vagtchef Thomas Bentsen.
  - De mister herredømmet over knallerten og rammer en af broens jerndragere, fortsætter han.
  
  Kommer fra Fredericia-området
  Ingen af de to unge, der begge kommer fra Fredericia-området, havde styrthjelm på.
  Den 17-årige var død på stedet, mens den 19-årige blandt andet brækkede benene og fik skader i hovedet.
  De pårørende er blevet underrettet.
  